  Анжелика Тихонова корреспондент 2017-тӥ арын 2-тӥ-10-тӥ толшоре Кияса ёросысь Уддяди гуртын перформанслы но видеоартлы сӥзем «Жон-жон Уддяди» ужрад ортчоз. Этнофутуризмъя 5-тӥ калыккуспо симпозиумлэн инъетэз луоз Удмурт лулчеберетъя центр. Со сярысь иворъёсъя «Удмуртия» агентстволы вераз симпозиумлэн огез радъясез, суредась Кучыран Юри (Юрий Лобанов). Симпозиуме туж аспӧртэмлыко адямиос пырисько. Туэ соос Эстониысь, Венгриысь, Татарстанысь но Удмуртиысь 10 кузя люкаськозы. Пӧлазы вань арысь аре пыриськисьёсыз но. «Милям со туж бадӟым проектмы. Мега-проект. Толалтэ милям ортче котькуд ар симпозиум. Со симпозиум милям сӥземын видеоартлы, дауртон-выронлы но калыкен дауртон-выронлы. Калыкен дауртон-вырон — со милям хеппенинг. Огшоры дауртон-вырон — со перформанс. Гурт калык, кытын ми улӥськом, кытын ми устолыкен выриськом, соосыз дышетыса кельтӥськом, мар со сыӵе перформанс кыл, мар со сыӵе хеппенинг, озьы ик дышетӥськом удмурт вариантэзлы», — шуэ Кучыран Юри. Солэн малпамезъя, Удмуртилэн котькыӵе интыез туж тунсыко, туж аспӧртэмлыко луэ. Вить ар ӵоже симпозиумъёс ортчылӥзы ини Жужгесын, Ӟамбайын, Мукшиын но Якшурын. «Малы ӵемысь милям ортче удмурт гуртъёсын, малы ке шуоно удмурт гуртъёс туж тунсыкоесь. Но котькудӥз вераны быгатоз, котькыӵе гурт тунсыко шуыса. Но мынам малпамея, удмурт гуртъёсын кыӵе ке но фактураез кылемын на, сыӵе архаика, вашкалаез-амар-а шуод. Сое шедьтыны луэ на», — валэктэ суредась. Симпозиумлэн валтӥсь ужпумез - перформанс но видеоарт пыр калык сямъёсты, кылэз, лулчеберетэз, аспӧртэмлыкез утён. Отчы пыриськисьёс быръем гуртэ люкасько, отын видеоарт пукто. «Видеоарт - со сыӵе суред кадь ик. Тани, шуом, картина лэсьтӥське вӧё буёлэн дэра вылын яке лэсьтӥське мукет арбериосын, со лэсьтэмын луыны быгатэ карандашен яке пастелен, нош татын лэсьтӥське со омырын, пространствоын. Адями ачиз отын объект шуод-амар-а, калыкъёс отын объект, гурт отын объект, урамъёс, коркаос, вӧсяськон интыос, туж чебересь интыос, кызъёс», — вера Кучыран Юри. Солэн кылъёсызъя, со туала амал этнофутуризм ӧрын ужасьёслы туж тунсыко луэ. Со пыр соос возьматыны быгато асьсэлэсь кин луэмзэс, малы та дунне вылын улэмзэс, кытчы мынэмзэс. Кучыран Юрилэн верамезъя, соос гуртлы кулэ луись вуныны кутскем интыосты усьто. Азьло вашкала удмуртъёс со интыосты туж сӥлы каро вылэм, соослы йыбыртто, соосын верасько, буйгато вылэм. «Нырысь лыктэм берамы калыкъёс паймо: «Бон марлы тӥ лыктӥды, мар кариськоды тӥ татын?», соос уг валало. Милям сыӵе принципмы, ми лыктӥськом, асьмемыз туж но туж зол ум ик шараяське, шыпыт ужаськом, собере туж аспӧртэмлыко шулдыръяськонлы со пӧрме. Но шулдыръяськон со сыӵе ик кыл ӧвӧл, милям камерной ваньмыз луэ но сакральной. Кытын камерность но сакральность, отын ӧвӧл ини шулдыръяськон кыл», — азьланьтэ ужрадэз огез радъясь. Та ӵектос Ижкарысь егит суредасьлэн Александр Пушинлэн луэ. Со ик радъя но. Солы юрттӥське Кучыран Юри. «Александр Пушинлэн нимыз искусствоын Жон-жон Сандыр. Соин ик нимамын но со симпозиум солэн нимыныз», — валэктэ со. 13-тӥ толшоре 18 часын Ижысь кар проектъёсъя «ЛИФТ» штабын вань мылкыд карисьёс понна «Жон-жон Уддяди» симпозиумлэн ужамезлы йылпумъянъёсъя видеоадӟытон ортчоз. Тегъёс: Лулчеберет Удмуртия Кияса суредасьёс  